پاکستان بمقابلہ آسٹریلیا: پہلا ٹی 20 میچ بارش کے باعث منسوخ
میچ بارش کے سبب بار بار روکنا پڑا جس سے دونوں ٹیموں کی بیٹنگ بری طرح متاثر ہوئی جس کے سبب میچ 15، 15 اوورز تک محدود کردیا گیا تھا۔ 
ویب ڈیسک — آسٹریلیا نے ٹاس جیت کر پاکستان کو بیٹنگ کی دعوت دی۔ پاکستان نے پہلے بیٹنگ کرتے ہوئے 15 اوورز میں 5 وکٹوں کے نقصان پر 107 بنائے تاہم ڈک ورتھ اینڈ لوئس میتھڈ کے تحت آسٹریلیا کو یہ میچ جیتنے کے لیے 119 رنز کا ہدف ملا۔ جوابی اننگز کھیلنے کے لیے ایرون فنچ اور وارنر آئے۔ ڈیوڈ وارنر نے 4 بالوں پر 2 رنز بنائے لیکن ایرون فنچ نے دھواں دھار بیٹنگ کرتے ہوئے 5 چوکوں اور 2 چھکوں کی مدد سے صرف 16 گیندوں پر 37 رنز بنائے۔ آسٹریلیا نے تین اعشاریہ ایک اوور میں 41 رنز ہی بنائے تھے کہ بارش کے سبب میچ تیسری بار روکنا پڑا اور یوں یہ میچ بغیر نتیجے کے بارش کی نذر ہوگیا۔ اس سے قبل پاکستان کی جانب سے بابر اعظم اور فخر زمان نے اننگز کا آغاز کیا لیکن فخر زمان پہلی ہی بال کھیل کر صفر پر آؤٹ ہوگئے۔ انہیں مچل اسٹارک کی بال پر اسمتھ نے کیچ کیا۔ دس کے مجموعی اسکور پر حارث سہیل بھی صرف 4 رنز بناکر آؤٹ ہوگئے۔ انہیں رچرڈ سن کی بال پر اسمتھ نے ہی کیچ کیا۔ محمد رضوان نے اچھی پرفارمنس دیتے ہوئے بیٹنگ کا آغاز کیا لیکن وہ 33 بالز پر 31 رنز سے آگے اسکور نہ کرسکے۔ انہیں ایشٹون اگر نے کیومنز کے ہاتھوں کیچ کرایا۔ پاکستان نے 12 اعشاریہ 3 اوورز میں تین وکٹ کے نقصان پر 88 رنز ہی بنائے تھے کہ اچانک بارش شروع ہوگئی جس کے باعث میچ روک دیا گیا۔ پاکستانی وقت کے مطابق صبح 10 بج کر 30 منٹ پر میچ دوبارہ شروع ہوا جب کہ بارش سے پہلے تک بابر اعظم 43 اور آصف علی 10 رنز پر کھیل رہے تھے۔ پاکستانی اننگز بارش کی سبب بار بار متاثر ہوئی جس کے باعث میچ 15، 15 اوورز تک محدود کردیا گیا جب کہ میچ کے آغاز پر آسٹریلیا نے ٹاس جیت کر پہلے پاکستان کو بیٹنگ کی دعوت دی تھی۔ میچ 15 اوور تک محدود ہونے کے بعد پاکستان کو صرف 2 اوورز اور 3 گیندیں کھیلنا تھیں لیکن اس دوران دو کھلاڑی آؤٹ ہوگئے۔ پہلے آصف علی رچرڈ سن کی بال پر ایشٹون اگر کی بال پر صرف 11 رنز بناکر آؤٹ ہوگئے۔ ان کی جگہ عماد وسیم آئے لیکن مچل اسٹارک نے انہیں صفر کے اسکور پر ہی اسمتھ کے ہاتھوں کیچ کرادیا جس کے بعد افتخار احمد کھیلنے آئے لیکن وہ بھی صرف ایک ہی رنز بناسکے۔ آسٹریلیا کی جانب سے مچل اسٹارک اور رچرڈسن نے دو، دو اور ایشٹون اگر نے ایک وکٹ حاصل کیا۔ اس سے قبل بابر اعظم اوپننگ کرنے آئے تھے اور انہوں نے اپنی ذمے داری کو کسی حد تک نبھایا۔ وہ باقی کھلاڑیوں کے مقابلے میں سب سے زیادہ 59 رنز اسکور کرنے میں کامیاب رہے۔ پاکستانی ٹیم کی قیادت بھی بابر اعظم ہی کر رہے ہیں جب کہ ایرون فنچ آسٹریلیا کے کپتان ہیں۔ ٹاس ہونے کے فوری بعد بھی سڈنی میں تیز بارش شروع ہوگئی تھی تاہم کچھ دیرجاری رہنے کے بعد بارش بند ہوئی تو میچ مقررہ وقت پر شروع ہوگیا۔ آسٹریلیا کے محکمہ موسمیات نے شہر میں آج تیزبارش اور طوفان کی پیش گوئی کی ہے جس سے میچ متاثر ہونے کا خدشہ ہے۔ بابراعظم، فخر زمان، حارث سہیل، ، محمد رضوان (وکٹ کیپر)، آصف علی، افتخار احمد، عماد وسیم، امام الحق، وہاب ریاض، شاداب خان، محمد عامر، محمد عرفان۔ ایرون فنچ، ڈیوڈ وارنر، اسٹیو اسمتھ، بین میک ڈرموٹ، ایشٹون ٹرنر، ایلکس کیری، ایشٹون اگر، پٹ کیومنز، مچل اسٹارک، کین رچرڈسن اور آدم زمپا۔